รัฐบาลไทย-ข่าวทำเนียบรัฐบาล-"ปนัดดา" พบปะนักเรียน รร.วัดสังเวช
วันอังคารที่ 4 กรกฎาคม 2560
"ปนัดดา" พบปะนักเรียน รร.วัดสังเวช
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ เยี่ยมเยียนพบปะสนทนากับผู้บริหาร คณาจารย์ และลูกหลานนักเรียน โรงเรียนวัดสังเวช เรื่อง 'โรงเรียนคุณธรรม' ณ บริเวณหน้าเสาธงโรงเรียน
ม.ล.ปนัดดา ดิศกุลกล่าวมีใจความตอนหนึ่งว่า ต้องการมาพบเพื่อขอความร่วมมือโรงเรียนให้ร่วมขับเคลื่อนโครงการโรงเรียนคุณธรรมให้เกิดขึ้นจริง ตามพระราชปณิธานของพระบาทสมเด็จพระปรมินทรมหาภูมิพลอดุลยเดช ตลอดจนขอให้ครูบาอาจารย์ นักเรียน และพ่อแม่ผู้ปกครอง ร่วมกันทําความดีเพื่อถวายพระราชกุศลแด่พระองค์ก่อนที่จะมีพิธีสําคัญในช่วงเดือนตุลาคมนี้พร้อม ๆ กับการดํารงไว้ซึ่งการเป็นต้นแบบของโรงเรียนต้นแบบวิถีพุทธ และอัตลักษณ์ของโรงเรียนที่ว่า “ลูก ว.ว. มีน้ําใจ”ทั้งมีความเอื้อเฟื้อ เผื่อแผ่ รู้จักแบ่งปัน เกื้อกูลซึ่งกันและกัน และเห็นคุณค่าของผู้อื่นเป็นสําคัญ
ศาสตร์พระราชาประการหนึ่งที่จะขอหยิบยกขึ้นมาในครั้งนี้คือ การดํารงตนเหมือน “น้ําที่มีอยู่ครึ่งแก้วเสมอ” ซึ่งแก้วที่มีน้ําอยู่เพียงครึ่งเดียวเปรียบเสมือนคนที่พร้อมจะเติมทุก ๆ สิ่งเข้ามาในชีวิต ยอมรับสิ่งใหม่ ยอมรับการเปลี่ยนแปลง และพร้อมที่จะโยกย้ายน้ําที่มีอยู่ในแก้วไปเติมให้กับแก้วใบอื่นอยู่เสมอต่างจากน้ําที่เต็มแก้ว เพราะจะไม่สามารถรับสิ่งใด ๆ ได้แล้ว หากเทน้ําเข้าไปอีกก็จะล้นแก้ว กลายเป็นคนที่ไม่รับฟังสิ่งใหม่ และมีความคิดสุดโต่งไปทางด้านใดด้านหนึ่งอย่างชัดเจน
นายภิญโญ ภูศรี ผู้อํานวยการโรงเรียนวัดสังเวชกล่าวว่า ที่ผ่านมาโรงเรียนและครูน้อมนําศาสตร์พระราชาในพระบาทสมเด็จพระปรมินทรมหาภูมิพลอดุลยเดช โดยเฉพาะหลักการทรงงานที่เป็นการ "ระเบิดจากภายใน" สําหรับเป็นแนวทางดําเนินงานและจัดการศึกษาเพื่อให้ผู้เรียนมีคุณลักษณะอันพึงประสงค์และเป็นพลเมืองที่ดีของสังคมโดยโรงเรียนพยายามที่จะศึกษาข้อมูลอย่างครบถ้วน ครอบคลุม และทําความเข้าใจอย่างถ่องแท้เสียก่อนจะลงมือทํางานใด จากนั้นจึงทําตามลําดับขั้นตอน ด้วยความเพียรพยายาม ความรักสมัครสมานสามัคคี และการมีส่วนร่วมจากทุกคนในโรงเรียน โดยยึดหลักปรัชญาของเศรษฐกิจพอเพียงและประโยชน์ส่วนรวมเป็นที่ตั้งด้วย
"โรงเรียนวัดสังเวช"เดิมมีชื่อว่า โรงเรียนวัดสังเวชวิศยาราม (ตามชื่อวัด) เปิดการเรียนการสอนครั้งแรกเมื่อปี พ.ศ.2428 โดยอาศัยมูลบทบรรพกิจ ต่อมาจึงใช้หลักสูตรของกระทรวงธรรมการและพระราชบัญญัติประถมศึกษา ตามลําดับ แต่ในปี พ.ศ.2485 ต้องปิดการเรียนการสอนเนื่องจากเกิดภาวะสงคราม จนกระทั่งในปี พ.ศ.2496 พระเทพมุนี (ทรัพย์ โฆสโก) เจ้าอาวาสวัดสังเวชวิศยารามในขณะนั้น (ต่อมาได้เลื่อนสมณศักดิ์เป็นสมเด็จพระราชาคณะที่สมเด็จพระวันรัต) ตระหนักในความสําคัญของการศึกษา จึงได้จัดตั้งโรงเรียนขึ้นอีกครั้งบนที่ดินของวัด จํานวน 5 ไร่ 200 ตารางวา และจัดการเรียนการสอนในระดับมัธยมศึกษา โดยใช้ชื่อว่า “โรงเรียนวัดสังเวช” มาจนถึงทุกวันนี้
ปัจจุบันโรงเรียนตั้งอยู่ที่ 108 ถนนลําพู แขวงวัดสามพระยา เขตพระนคร กรุงเทพฯ อยู่ในสังกัดสํานักงานเขตพื้นที่การศึกษามัธยมศึกษา เขต 1 จัดการเรียนการสอนตั้งแต่ระดับมัธยมศึกษาปีที่ 1-6 มีนักเรียน จํานวน 210 คน ครู บุคลากรทางการศึกษา และเจ้าหน้าที่ จํานวน 16 คน โดยดําเนินงานภายใต้พันธกิจเพื่อพัฒนานักเรียนให้มีคุณภาพ มีคุณลักษณะอันพึงประสงค์และส่งเสริมอัตลักษณ์ของนักเรียน, พัฒนาครูเพื่อให้เป็นมืออาชีพ, พัฒนาระบบบริหารการจัดการศึกษาให้มีประสิทธิภาพ เทียบเคียงมาตรฐานสากล, สร้างสังคมแห่งการเรียนรู้ที่มีคุณภาพ ให้สอดคล้องกับปรัชญาของเศรษฐกิจพอเพียง ตลอดจนประสานความร่วมมือกับทุกภาคส่วนเพื่อสนับสนุนการจัดการศึกษา
วิสัยทัศน์:พัฒนานักเรียนให้เป็นคนดีมีความรู้คู่ความเป็นไทย ดํารงตนตามหลักปรัชญาของเศรษฐกิจพอเพียง เทียบเคียงมาตรฐานสากล
ปรัชญา: ผู้รู้ดีเป็นผู้เจริญ
อัตลักษณ์: ลูก ว.ว. มีน้ําใจ
เอกลักษณ์: โรงเรียนต้นแบบวิถีพุทธ
สีประจําโรงเรียน: สีม่วง-แดง
นวรัตน์ รามสูต, บัลลังก์ โรหิตเสถียร: สรุป/รายงาน
อิทธิพล รุ่งก่อน: ถ่ายภาพ
4/7/2560